**OBRAZLOŽENJE IZMJENA I DOPUNA FINANCIJSKOG PLANA HRVATSKIH AUTOCESTA ZA 2024. GODINU I PROJEKCIJA PLANA ZA 2025. I 2026. GODINU**

**UVOD**

Trgovačko društvo Hrvatske autoceste d.o.o. upravlja autocestama, gradi ih, rekonstruira i održava, osim onih autocesta kojima upravlja koncesionar prema odredbama Zakona o cestama. Hrvatske autoceste d.o.o. su u 100%-tnom vlasništvu Republike Hrvatske koja svoja prava u Skupštini Društva ostvaruje putem Vlade Republike Hrvatske.

Hrvatske autoceste d.o.o. imaju status izvanproračunskog korisnika državnog proračuna te su sukladno odredbama Zakona o proračunu izradile Financijski plan za 2024. godinu i projekcije plana za 2025. i 2026. godinu na koji je Hrvatski sabor dao suglasnost na sjednici održanoj 30. studenoga 2023. godine.

Slijedom izrade Izmjena i dopuna Državnog proračuna Republike Hrvatske za 2024. godinu pristupilo se izradi Izmjena i dopuna Financijskog plana Hrvatskih autocesta d.o.o. U nastavku slijedi obrazloženje izmjena i dopuna Financijskog plana za 2024. godinu s naglaskom na odstupanja od usvojenog Plana.

**PRIHODI**

|  |  |  |  |  |
| --- | --- | --- | --- | --- |
|  | **Plan za 2024.** | **Povećanje/ Smanjenje** | **Novi plan za 2024.** | **Indeks** |
| PRIHODI POSLOVANJA | 518.169.600 | 13.096.016 | 531.265.616 | 102,5 |
| PRIHODI OD PRODAJE NEFINANCIJSKE IMOVINE | 0 | 0 | 0 |  |
| **UKUPNI PRIHODI** | **518.169.600** | **13.096.016** | **531.265.616** | **102,5** |

Ukupni planirani prihodi Hrvatskih autocesta d.o.o. u prijedlogu Izmjena i dopuna Financijskog plana za 2024. godinu iznose 531.265.616 EUR, što predstavlja povećanje od 2,53% u odnosu na usvojeni Plan. Skupina prihoda Pomoći iz inozemstva i od subjekata unutar općeg proračuna uključuje Kapitalne pomoći od institucija i tijela EU, Kapitalne pomoći proračunu iz drugih proračuna i izvanproračunskim korisnicima te Kapitalne pomoći temeljem prijenosa EU sredstava. Kapitalne pomoći od institucija i tijela EU odnose se na planirano povlačenje sredstava za projekt inteligentnih transportnih sustava X4ITS i sanaciju odbojnih ograda na autocestama, dok se Kapitalne pomoći temeljem prijenosa EU sredstava odnose na odobrena bespovratna sredstva namijenjena za projekt inteligentnih transportnih sustava Crocodile 2 u iznosu od 1.500.000 EUR, a stavka je smanjena za iznos planiran za projekt novog elektroničkog sustava naplate cestarine s obzirom na to da će se ugovor za implementaciju elektroničkog sustava naplate cestarine potpisati u rujnu 2024. godine te će se sredstva osigurana Nacionalnim planom oporavka i otpornost iskoristiti u idućoj godini. Stavka Kapitalne pomoći proračunu iz drugih proračuna i izvanproračunskim korisnicima odnosi se na naknadu od trošarina na energente koja se uplaćuje iz državnog proračuna na račun Hrvatskih autocesta d.o.o. i predstavlja sredstva kojima Republika Hrvatska financira građenje i održavanje javnih cesta te povrate kredita. Izmjenama i dopunama Financijskog plana za 2024. godinu  naknada iz trošarina na energente u iznosu od 56.000.000 EUR nije mijenjana, a stavka je uvećana za 79.260 EUR što se odnosi na dodjelu sredstava za sanaciju autoceste oštećene u potresu.

U ukupnim prihodima poslovanja Hrvatskih autocesta d.o.o. najveći dio odnosi se na prihod od naplate cestarine (Prihodi od prodaje proizvoda i robe te pruženih usluga i prihodi od donacija) koji je ovim planom uvećan za 23.500.000 EUR radi odobrenog povećanja cijena cestarine za 10% na autocestama pod upravljanjem Hrvatskih autocesta d.o.o.

**RASHODI**

|  |  |  |  |  |
| --- | --- | --- | --- | --- |
|  | **Plan za 2024.** | **Povećanje/ Smanjenje** | **Novi plan za 2024.** | **Indeks** |
| RASHODI POSLOVANJA | 259.175.301 | 16.708.687 | 275.883.988 | 106,4 |
| RASHODI ZA NABAVU NEFINANCIJSKE IMOVINE | 153.994.255 | -55.612.627 | 98.381.628 | 63,9 |
| **UKUPNI RASHODI** | **413.169.556** | **-38.903.940** | **374.265.616** | **90,6** |

Ukupni rashodi u prijedlogu Izmjena i dopuna Financijskog plana iznose 374.265.616 EUR i smanjeni su u odnosu na usvojeni Plan za 38.903.940 EUR ili 9,42%. Izmjenama i dopunama Plana izmijenjena je struktura rashoda pa su rashodi poslovanja povećani, a smanjeni su rashodi za nabavu nefinancijske imovine prvenstveno u dijelu Programa građenja i izvanrednog održavanja autocesta te je prvotno planiranih 148.942.000 EUR rashoda za Program građenja i izvanrednog održavanja autocesta smanjeno za 54.526.627 EUR te sada iznosi 94.415.373 EUR. Nabava nefinancijske imovine za potrebe održavanja i upravljanja Društvom smanjena je za 1.086.000 EUR stoga ukupno smanjenje rashoda za nabavu nefinancijske imovine iznosi 55.612.627 EUR.

Sukladno usvojenom Planu nastavljene su investicijske aktivnosti na izgradnji autoceste A5 Granica Republike Mađarske - Beli Manastir - Osijek - Svilaj, autoceste A7 Rupa - Rijeka - Žuta Lokva, sektor Križišće - Žuta Lokva, dionica od km 17+500,00 do km 25+144,55 te autoceste A11 Zagreb - Sisak, a radi izmijenjene dinamike radova dio predviđenih financijskih sredstava realizirat će se u idućoj godini.

U cilju produljena vijeka trajanja imovine te poboljšanja kvalitete i sigurnosti cestovnog prometa kontinuirano se izvode radovi izvanrednog održavanja (Rashodi za dodatna ulaganja na nefinancijskoj imovini) koji obuhvaćaju obnovu i rekonstrukciju kolničke konstrukcije i objekata, sanaciju odvodnje, prometne opreme i signalizacije, aktivnosti na uvođenju inteligentnih transportnih sustava i drugo.

Rashodi poslovanja povećani su za 16.708.687 EUR ili 6,45%, a povećanje se najvećim dijelom odnosi na rashode za zaposlene i financijske rashode, dok su materijalni rashodi smanjeni u dijelu troškova energenata i intelektualnih usluga za odvjetničke usluge i održavanje licenci. Financijski rashodi povećani su za 11.313.775 EUR ili 9,37% u odnosu na usvojeni plan u dijelu kamata za primljene kredite, radi rasta Euribora, referentne kamatne stopa koja se koristi za određivanje promjenjivog dijela varijabilne kamatne stope u svim kreditnim zaduženjima Društva. Rashodi za zaposlene se sukladno Kolektivnom ugovoru korigiraju za rast potrošačkih cijena u Republici Hrvatskoj te je shodno tome korigiran plan plaća, a V. dodatkom Kolektivnom ugovoru iz srpnja 2024. godine povećana je razina materijalnih davanja radnicima korekcijom koeficijenata složenosti poslova i neoporezivih primitaka.

**UKUPNI VIŠAK/MANJAK**

|  |  |  |  |  |
| --- | --- | --- | --- | --- |
|  | **Plan za 2024.** | **Povećanje/ Smanjenje** | **Novi plan za 2024.** | **Indeks** |
| UKUPNI PRIHODI | 518.169.600 | 13.096.016 | 531.265.616 | 102,5 |
| UKUPNI RASHODI | 413.169.556 | -38.903.940 | 374.265.616 | 90,6 |
| **RAZLIKA - VIŠAK/MANJAK** | **105.000.044** | **51.999.956** | **157.000.000** | **149,5** |

Prijedlogom Izmjena i dopuna Financijskog plana Hrvatskih autocesta za 2024. godinu prihodi i rashodi poslovanja rezultiraju viškom koji se u odnosu na usvojeni plan povećava za 51.999.956 EUR i sada iznosi 157.000.000 EUR.

**RAČUN FINANCIRANJA**

|  |  |  |  |  |
| --- | --- | --- | --- | --- |
|  | **Plan za 2024.** | **Povećanje/ Smanjenje** | **Novi plan za 2024.** | **Indeks** |
| PRIMICI OD FINANCIJSKE IMOVINE I ZADUŽIVANJA | 39.727.000 | -8.363.161 | 31.363.839 | 78,9 |
| IZDACI ZA FINANCIJSKU IMOVINU I OTPLATE ZAJMOVA | 98.471.582 | 30.792.994 | 129.264.576 | 131,3 |
| RAZLIKA PRIMITAKA I IZDATAKA | -58.744.582 | -39.156.155 | -97.900.737 | 166,7 |
| PRIJENOS SREDSTAVA IZ PRETHODNE GODINE | 124.763.073 | -60.672.980 | 64.090.093 | 51,4 |
| PRIJENOS SREDSTAVA U SLJEDEĆU GODINU | -171.018.535 | 47.829.179 | -123.189.356 | 72,0 |
| **NETO FINANCIRANJE** | **-105.000.044** | **-51.999.956** | **-157.000.000** | **149,5** |

U izmjenama i dopunama Financijskog plana za 2024. godinu otplate glavnice planirane su sukladno postojećim, ugovorenim otplatnim planovima u iznosu od 97.764.576 EUR, a primici od zaduživanja planirani su sukcesivno, prema planiranoj dinamici građevinskih radova na izgradnji dionice granica Republike Mađarske - Beli Manastir na Autocesti A5 i dionice Selce - Novi Vinodolski na Autocesti A7 u iznosu od 31.363.839 EUR.

Prijenos sredstava u iduću godinu planiran je u iznosu od 123.189.356 EUR.