**OBRAZLOŽENJE IZMJENA I DOPUNA FINANCIJSKOG PLANA HRVATSKIH VODA ZA 2024. GODINU I PROJEKCIJA PLANA ZA 2025. I 2026. GODINU**

**UVOD**

Sukladno pozivu Ministarstva financija, izrađen je prijedlog Izmjena i dopuna Financijskog plana Hrvatskih voda za 2024. godinu.

U prijedlogu Izmjena i dopuna Financijskog plana Hrvatskih voda za 2024. godinu, ukupni prihodi iznose 755.263.614 EUR i manji su za 38.090.830 EUR što je 4,8% manje u odnosu na Plan, a ukupni rashodi iznose 822.672.498 EUR i manji su za 5.720.767 EUR što je 0,7% manje u odnosu na Plan.

Prijedlog ovih Izmjena i dopuna financijskog plana sačinjen je na temelju procjene realizacije izvornih prihoda – vodnih naknada, odobrenih kapitalnih i tekućih transfera iz Državnog proračuna sa razdjela Ministarstva gospodarstva i održivog razvoja, Ministarstva zaštite okoliša i zelene tranzicije, Ministarstva regionalnog razvoja i fondova EU i Ministarstva poljoprivrede te mogućih ostalih prihoda i zaduživanja uz procjenu realizacije svih rashoda poslovanja i rashoda za nabavu nefinancijske imovine do kraja 2024. godine.

**PRIHODI**

|  |  |  |  |  |
| --- | --- | --- | --- | --- |
|  | **Plan za 2024.** | **Povećanje/ Smanjenje** | **Novi plan za 2024.** | **Indeks** |
| PRIHODI POSLOVANJA | 792.313.571 | -38.090.830 | 754.222.741 | 95,2 |
| PRIHODI OD PRODAJE NEFINANCIJSKE IMOVINE | 1.040.873 | 0 | 1.040.873 | 100,0 |
| **UKUPNI PRIHODI** | **793.354.444** | **-38.090.830** | **755.263.614** | **95,2** |

Ukupno smanjenje prihoda poslovanja sa 793.354.444 EUR na 755.263.614 EUR, u iznosu 38.090.830 EUR, predstavlja rezultat smanjenja prihoda pomoći iz inozemstva i od subjekata unutar općeg proračuna u iznosu od 16.968.330 EUR, prihoda od upravnih i administrativnih pristojbi, pristojbi po posebnim propisima i naknada u iznosu od 18.000.000 EUR, donacije od pravnih i fizičkih osoba izvan općeg proračuna i povrat donacija po protestiranim jamstvima u iznosu 3.122.500 EUR.

Pomoći iz inozemstva i od subjekata unutar općeg proračuna smanjuju se za 16.968.330 EUR sa 464.622.869 EUR na 447.654.539 EUR. Smanjenje je razlika povećanja u iznosu 29.907.453 EUR koje uključuje povećanje u iznosu 3.500.000 EUR otvaranjem nove aktivnosti Sanacija klizišta s razdjela Ministarstva zaštite okoliša i zelene tranzicije, povećanjem 2.597.000 EUR tehničke pomoći s razdjela Ministarstva regionalnog razvoja i fondova EU, povećanjem 274.509 EUR za EU projekt Naturavita s razdjela Ministarstva zaštite okoliša i zelene tranzicije, povećanjem 23.535.944 EUR Programa konkurentnost i kohezija 2021.-2027. (VFO 21-27 – poplave) s razdjela Ministarstva zaštite okoliša i zelene tranzicije i smanjenja u iznosu 46.875.783 EUR koje uključuju smanjenje u iznosu 5.309.000 EUR za Operativni program ribarstva s razdjela Ministarstva poljoprivrede, smanjenje u iznosu 25.740.283 EUR za NPOO – nacionalni plan oporavka i otpornosti s razdjela Ministarstva zaštite okoliša i zelene tranzicije, smanjenje 15.611.930 EUR Operativni program konkurentnost  kohezija 2014.-2020. prioriteti 5 i 6 s razdjela Ministarstva zaštite okoliša i zelene tranzicije te smanjenje u iznosu 214.570 EUR za realizaciju Interreg projekata i projekta Drava Life.

U sklopu pomoći od međunarodnih organizacija te institucija i tijela EU predlaže se smanjenje sa 989.954 EUR na 775.384 EUR, odnosno 214.570 EUR, a odnosi se na realizaciju Interreg projekata i projekta Drava Life do kraja godine.

U sklopu pomoći proračunu iz drugih proračuna i izvanproračunskim korisnicima predlaže se smanjenje sa 218.114.421 EUR na 216.618.412 EUR, odnosno 1.496.009 EUR, a odnosi se na 1.327.000 EUR tekućih pomoći proračunu iz drugih proračuna i izvanproračunskim korisnicima i 169.009 EUR kapitalnih pomoći proračunu iz drugih proračuna  i izvanproračunskim korisnicima.

U sklopu pomoći temeljem prijenosa EU sredstava predlaže se smanjenje sa 245.518.494 EUR na 230.260.743 EUR, odnosno 15.257.751 EUR, a odnosi se na povećanje tekućih pomoći temeljem prijenosa EU sredstava u iznosu 989.509 EUR i smanjenje kapitalnih pomoći temeljem prijenosa EU sredstava u iznosu 16.247.260 EUR.

Prihodi od prodaje proizvoda i robe te pruženih usluga i prihodi od donacija predlažu se smanjiti u iznosu od 3.122.500 EUR kroz kapitalne donacije, odnosno učešće javnih isporučitelja vodnih usluga u sufinanciranju EU projekata što je sukladno smanjenju pomoći temeljem prijenosa EU sredstava. Prihodi od upravnih i administrativnih pristojbi, pristojbi po posebnim propisima, odnosno prihodi vodnog gospodarstva od vodnih naknada predlažu se smanjiti za 18.000.000 EUR odnosno za 6,1%, a odnosi se na prihode od vodnoga gospodarstva, odnosno na smanjenje prihoda od naknade za korištenje voda iznosom od 17.000.000 EUR i smanjenje prihoda od naknade za zaštitu voda za 6.000.000 EUR te povećanja naknade za uređenje voda za 5.000.000 EUR, u odnosu na planirano.

Smanjenje visine vodnih naknada definirano je Uredbom o izmjenama i dopuni Uredbe o visini naknade za zaštitu voda (NN 33/2024) koja je stupila na snagu 1. srpnja 2024. i  Uredbom o izmjeni Uredbe o izmjenama Uredbe o visini naknade za korištenje voda (NN 33/2024, ) koja je stupila na snagu 1. srpnja 2024.

**RASHODI**

|  |  |  |  |  |
| --- | --- | --- | --- | --- |
|  | **Plan za 2024.** | **Povećanje/ Smanjenje** | **Novi plan za 2024.** | **Indeks** |
| RASHODI POSLOVANJA | 708.149.306 | -13.214.815 | 694.934.491 | 98,1 |
| RASHODI ZA NABAVU NEFINANCIJSKE IMOVINE | 120.243.959 | 7.494.048 | 127.738.007 | 106,2 |
| **UKUPNI RASHODI** | **828.393.265** | **-5.720.767** | **822.672.498** | **99,3** |

Ukupni rashodi su predloženi sa 828.393.265 EUR na 822.672.498 EUR, smanjenjem od 5.720.767 EUR, od čega se na smanjenje rashoda poslovanja odnosi iznos od 13.214.815 EUR, a na povećanje rashoda za nefinancijsku imovinu predlaže se iznos od 7.494.048 EUR, a sve sukladno smanjenju prihoda i namjeni za koje su predviđeni.

Rashodi za zaposlene su povećani za 4,4% kako bi se do kraja godine osigurala dostatna sredstva za ispunjenje svih obaveza za bruto plaće, doprinose na plaće i ostale rashode za zaposlene. Potpisan je dodatak kolektivnom ugovoru za vodno gospodarstvo, čime su povećana određena materijalna prava radnika (povećanje osnovne plaće, povećanje stalnog dodatka na plaću sa 66,36 eura na 100 eura, povećanje solidarne pomoći u slučaju smrti bračnog druga i ostalo). Materijalni rashodi su povećani sa 158.928.755 EUR na 162.811.911 EUR, za 2,4% u odnosu na plan, odnosno za 3.883.156 EUR. Unutar ovih rashoda povećani su naknade troškova  zaposlenima za 960.112 EUR (ponajviše iz razloga povećanja 800.000 EUR za pokriće mjesečne naknade za prehranu po novom kolektivnom ugovoru za djelatnike), rashodi za materijal i energiju 84.434 EUR, rashodi za usluge sa 151.340.549 EUR na 154.144.397 EUR, odnosno 2.803.848 EUR.

Unutar rashoda za usluge povećane su usluge telefona, pošte i prijevoza za 1.028.970 EUR, usluge tekućeg i investicijskog održavanja za 989.784 EUR, komunalne usluge za 579.176 EUR, zakupnine i najamnine 100.000 EUR, računalne i ostale usluge 145.491 EUR, a sve sukladno procjeni potrebnih rashoda za funkcioniranje potreba redovnog poslovanja.

Financijski rashodi se povećavaju sa 7.218.366 EUR na 7.403.096 EUR, odnosno za 184.730 EUR s osnova kamata za dugoročne kredite, radi porasta varijabilne kamatne stope i obveze za kamate po novom zaduživanju ove godine.

Subvencije trgovačkim društvima u javnom sektoru se smanjuju za 12.661 EUR sukladno ugovoru o sufinanciranju „Vodovodu Korenica“ za mobilni uređaj u NP Plitvička jezera.

Pomoći dane u inozemstvo i unutar općeg proračuna povećavaju se sa 15.214.304 na 16.989.690 EUR, odnosno za iznos 1.775.386 EUR. Navedeni iznos je razlika ukupnog povećanja od 4.027.714 EUR koje se sastoji od povećanja tekućih pomoći unutar općeg proračuna u iznosu 200.106 EUR za projekt LIDAR „Multisenzorsko zračno snimanje Republike Hrvatske za potrebe procjene smanjenja rizika od katastrofa“ gdje su Hrvatske vode sufinancijer projekta u dijelu Multisenzorsko zračno snimanje Republike Hrvatske, kapitalnih pomoći unutar općeg proračuna u iznosu 3.500.000 EUR otvaranjem nove aktivnosti Sanacija klizišta s razdjela Ministarstva zaštite okoliša i zelene tranzicije i u iznosu 327.608 EUR investitorima u sustavima navodnjavanja i ukupnog smanjenja u iznosu 2.252.328 EUR, a odnosi se na 430.000 EUR kapitalnih pomoći inozemnim vladama izvan EU (BiH), smanjenje 1.364.100 EUR tekućih pomoći unutar proračuna Institutu za vode „Josip Juraj Strossmayer“ koje se odnose na smanjenje troškova usluga za monitoring  ispitivanja kakvoće voda  i 154.900 EUR kapitalnih pomoći unutar općeg proračuna Institutu za vode „Josip Juraj Strossmayer“ zanabavu laboratorijske opreme, te kapitalnih pomoći unutar općeg proračuna u iznosu 303.328 EUR vezano za kapitalne rashode i transfere u području zaštite od štetnog djelovanja voda i navodnjavanja.

Ostali rashodi smanjuju se za 20.475.448 EUR sa iznosa 494.316.592 EUR na 473.841.144 EUR, što iznosi 4,1%, a odnose se na kapitalne pomoći kreditnim i financijskim institucijama te trgovačkim društvima u javnom sektoru, a to su javni isporučitelji vodnih usluga, investitori u ulaganjima u infrastrukturne projekte. Smanjenje ovih rashoda je sukladno smanjenju prihoda za ove namjene temeljem procjene moguće realizacija do kraja ove godine.

Rashodi za nabavu nefinancijske imovine se povećavaju sa 120.243.959 EUR na 127.738.007 EUR, odnosno 7.494.048 EUR, što je 6,2%. Od toga, smanjuju se rashodi za nabavu proizvedene dugotrajne imovine sa 56.904.538 EUR na 39.861.154 EUR u iznosu od 17.043.384 EUR.

Građevinski objekti se smanjuju 18.756.830 EUR (poslovni objekti se povećavaju 780.982 EUR dok ostali građevinski objekti se smanjuju 19.537.812 EUR). Smanjenje ostali građevinski objekti se odnosi na aktivnost Projekti iz EU fondova za projekte zaštite od poplava grada Ogulina i zaštite od poplava Karlovačko-sisačkog područja (smanjenje u iznosu od 19.210.204 EUR) i na aktivnost Projekti navodnjavanja (smanjenje u iznosu od 327.608 EUR). Postrojenja i oprema povećava se za iznos 2.023.446 EUR (uredska oprema i namještaj se smanjuju 109.990 EUR dok se uređaji, strojevi i oprema za ostale namjene povećava 2.132.353 EUR u sklopu aktivnosti Projekti iz EU fondova). Nematerijalna proizvedena imovina se smanjuju 310.000 EUR zbog postignutih ušteda (odnosi se na ulaganja u računalne programe).

Rashodi za dodatna ulaganja na građevinskim objektima - vodnim građevinama povećavaju se u iznosu od 24.537.432 EUR i to ponajprije na projektima izgradnje vodnih građevina i restauracije slatkovodnih sustava odobrenim za financiranje putem Nacionalnog programa oporavka i otpornosti (Program smanjenja rizika od katastrofa u sektoru upravljanja vodama) iz razloga povoljnih hidrometeoroloških uvjeta tijekom cijele 2024.godine i dobre dinamike izvođenja radova.

**UKUPNI VIŠAK/MANJAK**

|  |  |  |  |  |
| --- | --- | --- | --- | --- |
|  | **Plan za 2024.** | **Povećanje/ Smanjenje** | **Novi plan za 2024.** | **Indeks** |
| UKUPNI PRIHODI | 793.354.444 | -38.090.830 | 755.263.614 | 95,2 |
| UKUPNI RASHODI | 828.393.265 | -5.720.767 | 822.672.498 | 99,3 |
| **RAZLIKA - VIŠAK/MANJAK** | **-35.038.821** | **-32.370.063** | **-67.408.884** | **192,4** |

Prijedlogom Izmjena i dopuna Financijskog plana Hrvatskih voda za 2024. godinu ukupni prihodi i rashodi rezultiraju manjkom u iznosu od 67.408.884 EUR.

**RAČUN FINANCIRANJA**

|  |  |  |  |  |
| --- | --- | --- | --- | --- |
|  | **Plan za 2024.** | **Povećanje/ Smanjenje** | **Novi plan za 2024.** | **Indeks** |
| PRIMICI OD FINANCIJSKE IMOVINE I ZADUŽIVANJA | 62.246.997 | 31.122.708 | 93.369.705 | 150,0 |
| IZDACI ZA FINANCIJSKU IMOVINU I OTPLATE ZAJMOVA | 27.208.176 | -735.389 | 26.472.787 | 97,3 |
| RAZLIKA PRIMITAKA I IZDATAKA | 35.038.821 | 31.858.097 | 66.896.918 | 190,9 |
| PRIJENOS SREDSTAVA IZ PRETHODNE GODINE | 0 | 511.966 | 511.966 |  |
| PRIJENOS SREDSTAVA U SLJEDEĆU GODINU | 0 | 0 | 0 |  |
| **NETO FINANCIRANJE** | **35.038.821** | **32.370.063** | **67.408.884** | **192,4** |

Ukupni primici od financijske imovine i zaduživanja povećavaju se za iznos 31.122.708 EUR s planiranih 62.246.997 EUR na 93.369.705 EUR. Izdaci za financijsku imovinu i otplate zajmova umanjuju se za iznos 735.389 EUR s planiranih 27.208.176 EUR na iznos 26.472.787 EUR. Zaduženje je neophodno za pokriće obveza u budućem razdoblju.

Prijenos sredstava iz prethodne godine po financijskim izvještajima za 2023. godinu u iznosu 511.966 EUR odnosi se na vlastite izvore te se raspoređuje Odlukom o rasporedu viška prihoda na redovnu djelatnost održavanja i obnavljanje vodotoka, vodnih građevina i vodnog dobra.