**OBRAZLOŽENJE IZMJENA I DOPUNA FINANCIJSKOG PLANA HRVATSKIH CESTA ZA 2024. GODINU I PROJEKCIJA PLANA ZA 2025. I 2026. GODINU**

**UVOD**

Trgovačko društvo Hrvatske ceste d.o.o. osnovano je s ciljem ulaganja u cestovnu infrastrukturu kako bi se osigurao siguran promet, poboljšala kvaliteta života u zajednici kao i ekonomski prosperitet. Glavni zadatak Društva je kvalitetno cestovno povezivanje hrvatskih regija, uz povezivanje na europske prometne pravce. Razvojem cestovne infrastrukture potiče se uključivanje hrvatskog gospodarstva u međunarodno okruženje, u nastojanju doprinosa dinamici gospodarskog razvitka.

Poslovanje društva Hrvatske ceste d.o.o. određeno je Zakonom o cestama, Izjavom o osnivanju, Zakonom o trgovačkim društvima, Zakonom o proračunu, odlukama Vlade Republike Hrvatske te drugim zakonima i pravilnicima vezanima uz djelatnost Društva. Osnovna djelatnost Društva je upravljanje, građenje, rekonstrukcija i održavanje državnih cesta.

Hrvatski sabor je na svojoj sjednici 30. studenoga 2023. godine donio Odluku o davanju suglasnosti na Financijski plan Hrvatskih cesta za 2024. godinu i projekcija plana za 2025. i 2026. godinu (NN 149/23).

U sklopu izrade Prijedloga Izmjena i dopuna Državnog proračuna Republike Hrvatske za 2024. godinu Društvo je pripremilo nove Izmjene i dopune Financijskog plana za 2024. godinu.

**PRIHODI**

|  |  |  |  |  |
| --- | --- | --- | --- | --- |
|  | **Plan za 2024.** | **Povećanje/ Smanjenje** | **Novi plan za 2024.** | **Indeks** |
| PRIHODI POSLOVANJA | 373.968.544 | -9.358.493 | 364.610.051 | 97,5 |
| PRIHODI OD PRODAJE NEFINANCIJSKE IMOVINE | 1.058.300 | -288.300 | 770.000 | 72,8 |
| **UKUPNI PRIHODI** | **375.026.844** | **-9.646.793** | **365.380.051** | **97,4** |

Ukupni planirani prihodi Hrvatskih cesta u Izmjeni i dopuni Financijskog plana za 2024. godinu iznose 365,38 milijuna eura, što predstavlja smanjenje od 2,57 % u odnosu na izvorni Plan.

Prihodi poslovanja smanjeni su za 2,50 % na 364,61 milijuna eura. Najznačajniju stavku prihoda poslovanja čini naknada za financiranje građenja i održavanja javnih cesta propisana Zakonom o cestama, a uplaćuje se iz Državnog proračuna. Prihodi od naknade iz goriva planirani su u iznosu od 318,12 milijuna eura te nisu promijenjeni u odnosu na originalni Plan.

Planirani iznos za Pomoći temeljem prijenosa sredstava EU iznosi 26,86 milijuna eura, što je smanjenje od 12,41 milijuna eura, odnosno 31,61 % u odnosu na prvotno planirano. Većina navedenog smanjenja posljedica je kasnijeg planiranog sklapanja ugovora o dodjeli bespovratnih sredstava i početka radova za dijelove projekata Multimodalne platforme splitske aglomeracije i Brze ceste Bjelovar-Virovitica-granica Mađarske. Očekuje se sklapanje navedenih ugovora do kraja ove godine. Preostala planirana sredstva za financiranje EU projekata i programa odnose se na projekte: Izgradnja DC403 od Čvora Škurinje do Luke Rijeka, Cestovna Povezanost s Južnom Dalmacijom, Sanacija opasnih mjesta na državnim cestama te projekt Srijemska Granična Transverzala - Dionica Ilok – Lipovac, izgradnja obilaznice Apševaca i Lipovca.

Prihodi od imovine povećani su za 18,17 % odnosno za 0,67 milijuna eura. Povećanje se odnosi na povećanje stavke Prihodi od zakupa i iznajmljivanja imovine gdje se ove godine počeo naplaćivati najam stacionara i pomoćnih objekata koje koriste povezana trgovačka društva.

Prihodi od prodaje nefinancijske imovine smanjeni su za 0,29 milijuna eura, a odnose se na prodaju poslovnog objekta u Varaždinu koja neće biti realizirana ove godine.

**RASHODI**

|  |  |  |  |  |
| --- | --- | --- | --- | --- |
|  | **Plan za 2024.** | **Povećanje/ Smanjenje** | **Novi plan za 2024.** | **Indeks** |
| RASHODI POSLOVANJA | 207.412.275 | -2.450.199 | 204.962.076 | 98,8 |
| RASHODI ZA NABAVU NEFINANCIJSKE IMOVINE | 268.091.770 | -11.718.795 | 256.372.975 | 95,6 |
| **UKUPNI RASHODI** | **475.504.045** | **-14.168.994** | **461.335.051** | **97,0** |

Ukupni planirani rashodi Hrvatskih cesta u prijedlogu Izmjena i dopuna Financijskog plana za 2024. godinu iznose 461,34 milijuna eura, što predstavlja smanjenje od 2,98  % u odnosu na originalni Plan.

Rashodi poslovanja u Izmjeni Plana iznose 204,96 milijuna eura, a smanjeni su u odnosu na originalni plan za 1,18 %.

Unutar skupine Materijalnih rashoda, na stavci Energija zabilježeno je smanjenje od 6,35 milijuna eura u odnosu na planirano, zahvaljujući sklapanju ugovora za opskrbu električnom energijom prije porasta cijena na tržištu.

Rashodi za usluge povećani su za 9,13 milijuna eura, što je posljedica rasta troškova redovitog održavanja cesta i objekata na stavci Usluge tekućeg i investicijskog održavanja, koja je povećana za 9,10 milijuna eura. Za redovito održavanje i zaštitu državnih cesta u 2024. godini potrebno je osigurati dodatna sredstva zbog povećanog opsega radova uslijed sanacije kolnika, poboljšanja prometne signalizacije, zamjene oštećene opreme, te posljedica nevremena i aktiviranja klizišta. Također, povećana duljina mreže državnih cesta i specifični zahtjevi za održavanjem cesta s posebnim upravljanjem zahtijevaju dodatna financijska sredstva.

Na stavci Financijskih rashoda došlo je do smanjenja u iznosu od 5,36 milijuna eura odnosno 8,36 %. Smanjenje je posljedica financijskog restrukturiranja koje je Društvo provelo u prvoj polovici 2024. godine što je utjecalo na smanjenje kamata za primljene kredite koje dospijevaju u 2024. godini.

Rashodi za nabavu nefinancijske imovine u Izmjeni Plana iznose 256,37 milijuna eura i smanjeni su u odnosu na originalni Plan za 4,57 %. Najveće smanjenje u iznosu od 14,22 milijuna eura je na stavci otkupa zemljišta i posljedica je smanjene realizacije uzrokovane dugotrajnim i kompleksnim postupcima otkupa. Stavka Ceste, željeznice i ostali prometni objekti odnosi se na izgradnju, rekonstrukciju i investicijsko održavanje državnih cesta i povećana je za 3,66 milijuna eura u odnosu na Izvorni plan. Najveći projekti u ovoj godini koji se rade unutar ove stavke su Brza cesta Okučani – granica BiH, Brza cesta Bjelovar – Virovitica – GP Terezino polje, Podravski ipsilon D10: Kloštar Vojakovački – Križevci, Podravski ipsilon D12: Farkaševac – Bjelovar i Spojna cesta čvor „Sisak“ – Sisak.

Stavka Prijevozna sredstva u cestovnom prometu povećana je za 1,28 milijuna eura u odnosu na izvorni plan te sada iznosi 1,33 milijuna eura. Do povećanja je došlo radi potrebe za nabavom tri vatrogasna vozila za održavanje prometne sigurnosti na mostu prema poluotoku Pelješcu koji je izgrađen u sklopu projekta Cestovno povezivanje s južnom Dalmacijom.

**UKUPNI VIŠAK/MANJAK**

|  |  |  |  |  |
| --- | --- | --- | --- | --- |
|  | **Plan za 2024.** | **Povećanje/ Smanjenje** | **Novi plan za 2024.** | **Indeks** |
| UKUPNI PRIHODI | 375.026.844 | -9.646.793 | 365.380.051 | 97,4 |
| UKUPNI RASHODI | 475.504.045 | -14.168.994 | 461.335.051 | 97,0 |
| **RAZLIKA - VIŠAK/MANJAK** | **-100.477.201** | **4.522.201** | **-95.955.000** | **95,5** |

Kao rezultat razlike između planiranih prihoda i rashoda u prijedlogu Izmjena i dopuna Financijskog plana Hrvatske ceste imaju predviđen manjak od 95,96 milijuna eura, što je smanjenje od 4,52 milijuna eura.

**RAČUN FINANCIRANJA**

|  |  |  |  |  |
| --- | --- | --- | --- | --- |
|  | **Plan za 2024.** | **Povećanje/ Smanjenje** | **Novi plan za 2024.** | **Indeks** |
| PRIMICI OD FINANCIJSKE IMOVINE I ZADUŽIVANJA | 182.790.473 | 279.170.628 | 461.961.101 | 252,7 |
| IZDACI ZA FINANCIJSKU IMOVINU I OTPLATE ZAJMOVA | 82.313.272 | 278.130.645 | 360.443.917 | 437,9 |
| RAZLIKA PRIMITAKA I IZDATAKA | 100.477.201 | 1.039.983 | 101.517.184 | 101,0 |
| PRIJENOS SREDSTAVA IZ PRETHODNE GODINE | 29.241.606 | 11.627.540 | 40.869.146 | 139,8 |
| PRIJENOS SREDSTAVA U SLJEDEĆU GODINU | -29.241.606 | -17.189.724 | -46.431.330 | 158,8 |
| **NETO FINANCIRANJE** | **100.477.201** | **-4.522.201** | **95.955.000** | **95,5** |

Izdaci za financijsku imovinu i otplate zajmova u Izmjenama i dopunama financijskog plana iznose 360,44 milijuna eura što je u odnosu na izvorni plan povećanje za 278,13 milijuna eura. Planirani primici od financijske imovine i zaduživanja u Izmjenama Plana iznose 461,96 milijuna eura, što je povećanje od 279,17 milijuna eura u odnosu na Izvorni Plan. Ovo povećanje posljedica je refinanciranja kredita u iznosu od 320,46 milijuna eura koje je Društvo provelo u prvoj polovici 2024. godine te se očituje i na stavci Primitaka od zaduživanja i na stavci Izdaci za otplatu glavnice primljenih kredita i zajmova.

Osim refinanciranja ugovoren je novi kredit za financiranje projekata i redovnog poslovanja u iznosu od 141,00 milijun eura koji se planira povući do kraja proračunske godine.

Prijenos sredstava u sljedeću godinu planiran je u iznosu od 46,43 milijuna eura.